Зи IэщIагъэм хуэIэижь
КIэщт Рузаннэ НыбжьыщIэхэм я библиотекэу Мечиев Кязим и цIэр зезыхьэм и лъахэхутэ къудамэм и унафэщIщ. КъБКъУ-м и филологие факультетым адыгэбзэмрэ литературэмкIэ и къудамэр 2001 гъэм ехъулIэныгъэкIэ къиухащ. Мы гъэм илъэсипщI ирокъу ар библиотекэм зэрыщылажьэрэ.
ЩIэджыкIакIуэхэр зыщIэупщIэ къыдэкIыгъуэхэр тыншу, зэман куэди темыкIуадэу къагъуэтын папщIэ каталогым тхылъхэр, журнал, газет тхыгъэхэр шифр щхьэхуэкIэ зэхэдзауэ Рузаннэ хегъэувэ. КъищынэмыщIауэ, ди республикэм и щэнхабзэм, гъуазджэм, литературэм я зыужьыныгъэм хэлъхьэныгъэфI хуэзыщIа цIыхухэм, абыхэм я лэжьыгъэхэм щIэджыкIакIуэхэр щыгъуазэ ещI. Ди щIыналъэм и цIыху цIэрыIуэхэм я гъащIэмрэ я гуащIэмрэ теухуа куэдым ар щыгъуазэщ.
Махуэшхуэхэм ирихьэлIэу сабийхэмрэ ныбжьыщIэхэмрэ папщIэ щэнхабзэ, нэгузыужь зэхыхьэ гукъинэжхэр КIэщтым къызэрегъэпэщ. Абы и къалэнхэм ящыщу нэхъыщхьэу къилъытэр ныбжьыщIэ- хэр, щIалэгъуалэр я лъахэм, я тхыдэм, щэнхабзэм щыгъуазэу, узыншэу, я Хэкур фIыуэ ялъагъуу, я щIыуэпсыр яхъумэу, гъуэгу захуэ тету къэгъэхъунырщ. ТхакIуэхэр, усакIуэхэр къыщалъхуа, дунейм щехыжа махуэхэм ятеухуауэ ирегъэкIуэкI литературэ пшыхьхэр, махуэшхуэхэр, зэIущIэ, фэеплъ, щыгъуэ зэхыхьэ, гъэлъэгъуэныгъэ зэхуэмыдэхэр, нэгъуэщIхэри. А зэIущIэхэм ирагъэблагъэ республикэм и уэрэджыIакIуэхэмрэ къэфакIуэхэмрэ, сабий, еджакIуэ зэчиифIэхэр. ЕджакIуэхэм, студентхэм къищынэмыщIауэ, нэгъуэщI IуэхущIапIэхэми кIуэурэ ядолажьэ, ныбжьыщIэхэм лекцэ къахуоджэ, джэгукIэ хьэлэмэтхэр, нэгузыужь зэхыхьэхэр къыхузэрагъэпэщ. Апхуэдэщ, «Нэмыс» сабий унэр, «Радуга» зыгъэпсэхупIэр.
КIэщт Рузаннэ илъэс зыбжанэ хъуауэ лэжьыгъэкIэ дыпыщIауэ дыкъокIуэкIри, сыт щыгъуи къытхуэгуапэщ. Ар нэгъэсауэ зи къалэныр зыгъэзащIэ, я IуэхущIапIэр ефIэкIуэнымкIэ, абы зиужьынымкIэ щIэ гуэрхэм зэпымыууэ лъыхъуэ лэжьакIуэ емызэшщ. Библиотекэм и дэтхэнэ зы лэжьакIуэми хуэдэу, Рузаннэ и щIэныгъэм зэпымыууэ хегъахъуэ. КъищынэмыщIауэ, хьэл-щэн дахэ зиIэщ, цIыху хэтыкIэ зыщIэщ, щIэныгъэ зыбгъэдэлъщ. Ар и лэжьэгъухэм я дежкIэ щапхъэщ.
Гу зылъыттаращи, лъахэхутэ къудамэм и лэжьакIуэхэр зы унагъуэ цIыкIум хуэдэу зэрыIыгъщ. ПщIэ, нэмыс, зэгурыIуэ абыхэм я зэхуаку дэлъщ. Апхуэдэ зэхущытыкIэм, дауи, я лэжьыгъэ Iуэхухэри нэхъ дегъэкI.
АРЩЫДАН Фейруз.
